กฎกระทรวง ฉบับที่ 7 (พ.ศ. 2542) ออกตามความในพระราชบัญญัติภาษีป้าย พ.ศ. 2510
กฎกระทรวง
ฉบับที่ ๗
(พ.ศ. ๒๕๔๒)
ออกตามความในพระราชบัญญัติภาษีป้าย
พ.ศ. ๒๕๑๐[๑]
 

อาศัยอำนาจตามความในมาตรา ๕ แห่งพระราชบัญญัติภาษีป้าย พ.ศ.
๒๕๑๐ ซึ่งแก้ไขเพิ่มเติมโดยพระราชบัญญัติภาษีป้าย (ฉบับที่ ๒) พ.ศ. ๒๕๓๔ และมาตรา
๘ (๑๓) แห่งพระราชบัญญัติภาษีป้าย พ.ศ. ๒๕๑๐ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ให้เจ้าของป้ายไม่ต้องเสียภาษีป้ายสำหรับ
(๑) ป้ายที่มีข้อความโฆษณาประชาสัมพันธ์การแข่งขันกีฬาเอเชี่ยนเกมส์
ครั้งที่ ๑๓
หรือที่แสดงสัญลักษณ์อย่างเป็นทางการหรือสัญลักษณ์ตัวนำโชคอย่างเป็นทางการของการจัดการแข่งขันกีฬาดังกล่าว
และติดตั้งหรือแสดงไว้ตั้งแต่วันที่ ๑ ตุลาคม พ.ศ. ๒๕๔๑ ถึงวันที่ ๓๑ ธันวาคม พ.ศ.
๒๕๔๑
(๒) ป้ายที่มีข้อความโฆษณาประชาสัมพันธ์การแข่งขันกีฬาเฟสปิกเกมส์
ครั้งที่ ๗ หรือที่แสดงสัญลักษณ์อย่างเป็นทางการหรือสัญลักษณ์ตัวนำโชคอย่างเป็นทางการของการจัดการแข่งขันกีฬาดังกล่าว
และติดตั้งหรือแสดงไว้ตั้งแต่วันที่ ๑ ตุลาคม พ.ศ. ๒๕๔๑ ถึงวันที่ ๓๑ มกราคม พ.ศ.
๒๕๔๒
ทั้งนี้ โดยจะมีการโฆษณาแสดงชื่อ ยี่ห้อ
หรือเครื่องหมายที่ใช้ในการประกอบการค้าหรือประกอบกิจการอื่นด้วยก็ได้
แต่ต้องไม่เกินหนึ่งในสิบของพื้นที่ป้ายและต้องแสดงไว้ ณ ส่วนล่างของป้ายเท่านั้น


ให้ไว้ ณ วันที่ ๒ มีนาคม พ.ศ. ๒๕๔๒
ชำนิ ศักดิเศรษฐ์
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากประเทศไทยเป็นเจ้าภาพจัดการแข่งขันกีฬาเอเชี่ยนเกมส์ ครั้งที่ ๑๓
ระหว่างวันที่ ๖ ธันวาคม พ.ศ. ๒๕๔๑ ถึงวันที่ ๒๐ ธันวาคม พ.ศ. ๒๕๔๑
และกีฬาเฟสปิกเกมส์ ครั้งที่ ๗ ระหว่างวันที่ ๑๐ มกราคม พ.ศ. ๒๕๔๒ ถึงวันที่ ๑๖
มกราคม พ.ศ. ๒๕๔๒ ดังนั้น
เพื่อเป็นการสนับสนุนการจัดการแข่งขันกีฬาดังกล่าว สมควรยกเว้นภาษีป้ายสำหรับป้ายที่ติดตั้งหรือแสดงเพื่อโฆษณาประชาสัมพันธ์การแข่งขันกีฬาเอเชี่ยนเกมส์
ครั้งที่ ๑๓ และการแข่งขันกีฬาเฟสปิกเกมส์ ครั้งที่ ๗ จึงจำเป็นต้องออกกฎกระทรวงนี้
ศิริยา/เพิ่มเติม
๖ มกราคม ๒๕๔๙

พรรณพร/ปรับปรุง
๒๕ มิถุนายน
๒๕๖๒


[๑]
ราชกิจจานุเบกษา เล่ม ๑๑๖/ตอนที่ ๑๓ ก/หน้า ๕/๕ มีนาคม ๒๕๔๒